ai4bharat/Pralekha huggingface dataset:
நிதி அமைச்சகம்
கான்பூரில் வருமான வரித்துறை சோதனை
கான்பூர் மற்றும் தில்லியை சேர்ந்த மிகப்பெரிய குழுமம் ஒன்றில் 2021 ஜூலை 29 அன்று வருமான வரித்துறை சோதனை நடத்தியது. பான் மசாலா மற்றும் ரியல் எஸ்டேட் தொழில்களில் அக்குழுமம் ஈடுபட்டுள்ளது.
கான்பூர், நோய்டா, காசியாபாத், தில்லி மற்றும் கொல்கத்தாவில் உள்ள மொத்தம் 31 இடங்களில் சோதனை நடவடிக்கை மேற்கொள்ளப்பட்டது. பான்மசாலா மற்றும் ரியல் எஸ்டேட் ஆகிய இரண்டு தொழில்களிலும் கணக்கில் வராத வருவாயை பெரிய அளவில் குழுமம் ஈட்டி வந்தது.
கணக்கில் வராத பணம் போலி நிறுவனங்களின் மூலம் குழும நிறுவனங்களில் வரவு வைக்கப்பட்டதும், போலி நிறுவனங்ளை நாடு முழுவதும் குழுமம் உருவாக்கி இருந்ததும் சோதனையின் போது கண்டறியப்பட்டது. மொத்தம் 115 போலி நிறுவனங்கள் கண்டறியப்பட்டுள்ளன. இவற்றின் முக்கிய இயக்குநர்கள் தாங்கள் போலியானவர்கள் என்பதை ஒப்புக்கொண்டுள்ளனர்.
மேலும், கணக்கில் வராத பணம் குறித்த ஆவணங்களை ரகசிய இடங்களில் பதுக்கி வைத்திருந்ததும் சோதனையின் போது கண்டறியப்பட்டது. குழுமத்தின் மொத்த சட்டவிரோத பண பரிவர்த்தனை செயல்பாடுகளும் கண்டறியப்பட்டுள்ளன.
ரியல் எஸ்டேட் தொழிலில் ரூ 226 கோடி மதிப்பிலான கணக்கில் வராத பணமும், பான் மசாலா தொழிலில் ரூ 110 கோடி மதிப்பிலான கணக்கில் வராத பணமும் போலி நிறுவனங்கள் மூலம் பரிவர்த்தனை செய்யப்பட்டிருப்பது தெரியவந்துள்ளது.
போலி நிறுவனங்களின் 34 வங்கி கணக்குகளும் கண்டறியப்பட்டுள்ளன. கொல்கத்தாவை சேர்ந்த போலி நிறுவனங்கள் மூலம் ரூ 80 கோடி மதிப்பில் உர விற்பனை மற்றும் கொள்முதல் என்று கணக்குக் காட்டி வங்கிகளில் பணம் செலுத்தியதும் கண்டறியப்பட்டுள்ளது.
சோதனையின் போது ரூ 52 லட்சத்திற்கும் அதிமான பணம் மற்றும் 7 கிலோ தங்கம் கண்டறியப்பட்டது. ரூ 400 கோடிக்கும் அதிகமான கணக்கில் வராத பரிவர்த்தனைகள் ஆரம்ப கட்ட விசாரணையில் தெரியவந்துள்ளன. தொடர்ந்து விசாரணை நடைபெற்று வருகிறது.
2021 ஜூன் மாதத்திற்கான மத்திய அரசின் கணக்குகள் ஒருங்கிணைக்கப்பட்டு வெளியிடப்பட்டுள்ளன. அவற்றின் முக்கிய அம்சங்கள்:
2021 ஜூன் மாதம் வரை ரூ 5,47,399 கோடியை மத்திய அரசு பெற்றிருந்தது. இதில் வரி வருவாய் ரூ 4,12,680 கோடி, வரியற்ற வருவாய் ரூ 1,27,317 கோடி, கடனற்ற முதலீட்டு வருவாய் ரூ 7,402 கோடி ஆக இருந்தது. கடனற்ற முதலீட்டு வருவாயில், ரூ 3,406 கோடி கடன்களை மீட்டது மூலமும், ரூ. 3,996 கோடி பங்கு விற்பனை மூலமும் திரட்டப்பட்டது.
மாநிலங்களுக்கு வரி பங்காக ரூ 1,17,524 கோடியை மத்திய அரசு வழங்கியது. மத்திய அரசின் மொத்த செலவினம் ரூ 8,21,644 கோடி ஆகும். இவற்றில் ரூ 7,10,148 கோடி வருவாய் கணக்கிலிருந்தும், ரூ 1,11,496 கோடி முதலீட்டு கணக்கிலிருந்தும் செலவிடப்பட்டது.
மொத்த வருவாய் கணக்கு செலவில், ரூ 1,84,295 கோடி வட்டியாகவும், ரூ 1,00,090 கோடி முக்கிய மானியமாகவும் செலவிடப்பட்டது.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1740707
https://pib.gov.in/PressReleasePage.aspx?PRID=1740711
விவசாயத்துறை அமைச்சகம்
உணவு மற்றும் வேளாண்மைக்கான விலங்கின மரபணு ஆதார வளங்கள் குறித்த, உணவு மற்றும் வேளாண் அமைப்பின் அரசுகளுக்கிடையேயான தொழில்நுட்ப பணிக்குழுவின் 12-வது அமர்வில், துணைத்தலைவராக இந்தியா தேர்ந்தெடுக்கப்பட்டது
2023 ஜனவரி 18 முதல் 20 வரை ரோம் நகரில் நடைபெற்ற உணவு மற்றும் வேளாண்மைக்கான விலங்கின மரபணு ஆதார வளங்கள் குறித்த, அரசுகளுக்கிடையேயான தொழில்நுட்ப பணிக்குழுவின் 12-வது அமர்வில், இந்தியா துணைத்தலைவராக தேர்ந்தெடுக்கப்பட்டது. மேலும் ஆசியா பசுபிக் பிராந்தியத்தை இந்தியா பிரதிநிதித்துவம் செய்தது. ஐசிஏஆர் அமைப்பின்  துணைத் தலைமை இயக்குனரும், தேசிய ஒருங்கிணைப்பாளருமான டாக்டர் பி என் திரிபாதி இந்த அமர்வுக்கு துணைத்தலைவராக இருந்ததோடு நடவடிக்கைகள் பற்றி அறிக்கை அளிப்பவராகவும் செயல்பட்டார்.
உணவு மற்றும் வேளாண்மை அமைப்பின், உணவு மற்றும் வேளாண்மைக்கான விலங்கின மரபணு ஆதார வளங்கள் ஆணையத்தால் இந்த பணிக்குழு அமைக்கப்பட்டது. தொழில்நுட்ப விஷயங்களை ஆய்வு செய்வது, விலங்கின மரபணு ஆதார வளங்கள் தொடர்பான ஆணையத்தின் திட்டத்தை உலகளவில் கொண்டுசென்று அமல்படுத்துவது, ஆணையத்திற்கு ஆலோசனை மற்றும் பரிந்துரைகள் வழங்குவது இதன் பணியாகும்.
முன்னதாக, 2023 ஜனவரி 16,17 தேதிகளில் உணவு மற்றும் வேளாண் அமைப்பின் தலைமையகத்தில் உலகளாவிய தேசிய ஒருங்கிணைப்பாளர்கள் பயிலரங்கு நடைபெற்றது.
பாதுகாப்பு அமைச்சகம்
கென்ய போர்க் கப்பலுடன், ஐஎன்எஸ் தல்வார் கூட்டுப் பயிற்சி
‘கட்லஸ் எக்ஸ்பிரஸ்’ பயிற்சியை முடித்தபின், ஐஎன்எஸ் தல்வார் போர்க்கப்பல், கென்ய போர்க் கப்பல் சூஜாவுடன், கடல்சார் கூட்டுப் பயிற்சியை கடந்த 7ம் தேதி மேற்கொண்டது.
கடல்சார் ஒத்துழைப்பை வலுப்படுத்துவதற்கான அடிப்படைக் கூட்டுப் பயிற்சிகள் இதில் மேற்கொள்ளப்பட்டன. இப்பயிற்சியின் நிறைவில், மொம்பசா துறைமுகத்தில் சிறப்பான வரவேற்பு அளித்த கென்யா கடற்படையினருக்கு, ஐஎன்எஸ் தல்வார் அதிகாரிகள் நன்றி தெரிவித்தனர். தெற்கு இந்தியப் பெருங்கடல் பகுதியில் குறிப்பாக ஆப்பிரிக்காவின் கிழக்குக் கடலோரப் பகுதியில் கடல்சார் பாதுகாப்பை உறுதி செய்வதற்காக, இந்திய கடற்படையை கென்ய போர்க்கப்பல் குழுவினர் பாராட்டினர்.
------
(Visitor Counter : 197
நிதி அமைச்சகம்
நகர்ப்புற உள்ளாட்சி அமைப்பு சீர்திருத்தங்களை நிறைவு செய்த 6வது மாநிலம் கோவா
மத்திய நிதியமைச்சகத்தின் செலவினத்துறை கொண்டு வந்த நகர்ப்புற உள்ளாட்சி அமைப்பு சீர்திருத்தங்களை நிறைவு செய்த 6வது மாநிலமாக கோவா உருவாகியுள்ளது. இதனால், வெளிச்சந்தையில் ரூ.223 கோடி கூடுதல் கடன் திரட்டும் தகுதியை கோவா பெற்றுள்ளது. இதற்கான அனுமதியை செலவினத்துறை வழங்கியுள்ளது.
இந்த சீர்திருத்தத்தை ஆந்திரா, மத்தியப் பிரதேசம், மணிப்பூர், ராஜஸ்தான், தெலங்கானா ஆகிய 5 மாநிலங்கள் ஏற்கனவே நிறைவு செய்திருந்தன. தற்போது 6வது மாநிலமாக கோவா இணைந்துள்ளது. நகர்ப்புற உள்ளாட்சி அமைப்பு சீர்திருத்தங்களை நிறைவேற்றியதற்காக 5 மாநிலங்களுக்கு, ரூ.10,435 கோடி அளவுக்கு கூடுதல் கடன் பெற ஒப்புதல் அளிக்கப்பட்டது.
மத்திய அரசு கொண்டு வந்த 4 சீர்திருத்தங்களில், 17 மாநிலங்கள், குறைந்தது ஒன்றை நிறைவேற்றி, கூடுதல் கடன் பெறுவதற்கான அனுமதியைப் பெற்றுள்ளன. இவற்றில் 13 மாநிலங்கள், ஒரே நாடு, ஒரே ரேசன் கார்டு திட்டத்தை அமல்படுத்தியுள்ளன. 12 மாநிலங்கள் எளிதாக தொழில் செய்யும் சீர்திருத்தத்தை நிறைவேற்றியுள்ளன. 6 மாநிலங்கள் உள்ளாட்சி அமைப்பு சீர்திருத்தத்தை நிறைவேற்றியுள்ளன. 2 மாநிலங்கள் மின்துறை சீர்திருத்தங்களை நிறைவேற்றியுள்ளன. இதற்காக இந்த மாநிலங்கள் மொத்தம் ரூ.76,512 கோடி கூடுதல் கடன் பெற ஒப்புதல் அளிக்கப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1697062
-------
(Visitor Counter : 174
சமூக நிதி மற்றும் அதிகாரமளித்தல் அமைச்சகம்
பிரதமரின் தக்ஷ் தளம் மற்றும் பிரதமரின் தக்ஷ் கைப்பேசி செயலியை ஆகஸ்ட் 7 அன்று அமைச்சர் டாக்டர் வீரேந்திர குமார் தொடங்கி வைக்கிறார்
புதுதில்லி டாக்டர் அம்பேத்கர் சர்வதேச மையத்தில் உள்ள நாளந்தா அரங்கில் 2021 ஆகஸ்ட் 7 அன்று நடைபெறவுள்ள நிகழ்ச்சியில் பிரதமரின் தக்ஷ் தளம் மற்றும் பிரதமரின் தக்ஷ் கைப்பேசி செயலியை மத்திய சமூக நீதி மற்றும் அதிகாரமளித்தல் அமைச்சர் டாக்டர் வீரேந்திர குமார் தொடங்கி வைக்கிறார்
தேசிய மின் ஆளுகை பிரிவுடன்  இணைந்து மத்திய சமூக நீதி மற்றும் அதிகாரமளித்தல் அமைச்சகம் உருவாக்கியுள்ள இந்த தளமும், செயலியும் பின்தங்கியோர், பட்டியல் பிரிவினர் மற்றும் துப்புரவு தொழிலாளிகளுக்கு திறன் வளர்த்தல் திட்டங்களை கிடைக்க செய்யும்.
இந்த முன்னெடுப்பின் மூலம் இலக்கு நிர்ணயிக்கப்பட்ட பிரிவில் உள்ள இளைஞர்கள் திறன் வளர்த்தல் பயிற்சி திட்டங்களின் பலன்களை எளிதில் அடைய முடியும்.
பிரதமரின் தக்ஷ் திட்டம் 2020-21-ம் ஆண்டு முதல் மத்திய சமூக நீதி மற்றும் அதிகாரமளித்தல் அமைச்சகத்தால் செயல்படுத்தப்பட்டு வருகிறது. மத்திய சமூக நீதி மற்றும் அதிகாரமளித்தல் இணை அமைச்சர்கள் திரு ராம்தாஸ் அத்வாலே, திரு ஏ நாராயணசாமி மற்றும் திருமிகு பிரதிமா பவுமிக், அமைச்சகத்தின் செயலாளர் திரு ஆர் சுப்பிரமணியம் ஆகியோர் நாளைய நிகழ்ச்சியில் பங்கேற்பார்கள்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1743094
மனித வள மேம்பாட்டு அமைச்சகம்
நிதியாண்டு 2022-23-க்கான தேசிய வருவாய்நிலை மற்றும் தகுதி அடிப்படையிலான கல்வி உதவித்தொகை திட்டத்தின்கீழ் விண்ணப்பங்கள்  சமர்ப்பிக்கும் கடைசி தேதி 2022 நவம்பர் 30 வரை நீடிக்கப்பட்டுள்ளது
நிதியாண்டு 2022-23-க்கான தேசிய வருவாய்நிலை மற்றும் தகுதி அடிப்படையிலான கல்வி உதவித்தொகை திட்டத்தின்கீழ் விண்ணப்பங்கள்  சமர்ப்பிக்கும் கடைசி தேதி 2022 நவம்பர் 30 வரை நீடிக்கப்பட்டுள்ளது. பொருளாதார ரீதியில் பின்தங்கிய பிரிவுகளைச் சேர்ந்த மாணவர்கள் 8-ஆம் வகுப்பில் படிப்பை பாதியில் நிறுத்தி விடாமல் தடுப்பதற்கும், உயர்நிலை கல்வியை அவர்கள் தொடர்வதற்கும் இந்த திட்டத்தின்கீழ் கல்வி உதவித்தொகை வழங்கப்படுகிறது. ஒவ்வொரு ஆண்டும் 9-ஆம் வகுப்பிலிருந்து தெரிவு செய்யப்படும் 1 லட்சம் மாணவர்களுக்கு கல்வி உதவித்தொகை வழங்கப்படுகிறது. இதனை மாநில அரசு, அரசு உதவி பெறும், உள்ளாட்சி அமைப்புகளின் பள்ளிகளில் பயிலும் மாணவர்களுக்கு 10 முதல் 12-ஆம் வகுப்பு வரை கல்வி உதவித்தொகை தொடர்ந்து வழங்கப்படுகிறது. ஆண்டுக்கு ரூ.12,000 கல்வி உதவித்தொகையாக அளிக்கப்படுகிறது.
தங்கள் பெற்றோரின் ஆண்டு வருவாய் ரூ.3,50,000-க்கு மிகாமல் இருக்கும் மாணவர்கள் இந்த உதவித்தொகையை பெறுவதற்கு தகுதி உள்ளவர் ஆவர். மேலும், இந்த உதவித்தொகையை பெறுவதற்கான தேர்வில் குறைந்தபட்சம் 55 சதவீத மதிப்பெண்கள் பெற்றிருக்க வேண்டும்.  அல்லது 7-ஆம் வகுப்புக்கு சமமான கல்வித் தகுதி இருக்க வேண்டும்.
இரண்டு நிலையிலான சரிபார்ப்புகளில் முதல்நிலை சரிபார்ப்பு 2022 டிசம்பர் 15 அன்றும், இரண்டாம்நிலை சரிபார்ப்பு 2022 டிசம்பர் 31 அன்றும் நடைபெறும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1876711
குடியரசுத் தலைவர் செயலகம்
குரு காசிதாஸ் விஸ்வவித்யாலயாவின் 10-வது பட்டமளிப்பு விழாவில் குடியரசுத் தலைவர் பங்கேற்பு
சத்தீஸ்கர் மாநிலம் பிலாஸ்பூரில் இன்று  நடைபெற்ற குரு காசிதாஸ் விஸ்வ வித்யாலயாவின் 10-வது பட்டமளிப்பு விழாவில் குடியரசுத் தலைவர் திருமதி திரௌபதி முர்மு கலந்து கொண்டு உரையாற்றினார் .
இந்நிகழ்வில் உரையாற்றிய குடியரசு தலைவர், நவீன உலகில், தனிநபர்கள், நிறுவனங்கள் மற்றும் நாடுகள் புதிய கண்டுபிடிப்புகள் மற்றும் அறிவியல் மற்றும் தொழில்நுட்பத்தை ஏற்றுக்கொள்வதில் முன்னணியில் இருக்க வேண்டும் என்று கூறினார் . அறிவியல் மற்றும் தொழில்நுட்ப வளர்ச்சிக்கு, பொருத்தமான வசதிகள், சுற்றுச்சூழல் மற்றும் ஊக்கம் தேவை என்று அவர் கூறினார். இந்தப் பல்கலைக்கழகத்தில் ஆராய்ச்சி மையம் நிறுவப்பட்டதைக் கண்டு அவர் மகிழ்ச்சியடைந்தார். பயனுள்ள ஆராய்ச்சியின் மூலம் இந்த மையம் தனது முத்திரையைப் பதிக்கும் என்று அவர் நம்பிக்கை தெரிவித்தார்.
சந்திரயான் -3 திட்டத்தின் சமீபத்திய வெற்றி குறித்து பேசிய குடியரசுத் தலைவர், அந்த வெற்றிக்குப் பின்னால் பல ஆண்டுகால கடின உழைப்பு மற்றும் அர்ப்பணிப்பு மூலம் பெற்ற திறன் மட்டுமல்லாமல், தடைகள் மற்றும் தோல்விகளால் சோர்வடையாமல் முன்னேறுவதற்கான அர்ப்பணிப்பும் உள்ளது என்று கூறினார். சமூகத்தில் அறிவியல் மனப்பான்மையை வளர்க்க உதவும் இந்த வரலாற்று சாதனை குறித்து அறிவை மேம்படுத்தும் நிகழ்ச்சிகள் மற்றும் போட்டிகளை நடத்துமாறு குரு காசிதாஸ் விஸ்வவித்யாலயாவிடம் அவர் வலியுறுத்தினார்.
நமது விஞ்ஞானிகள் மற்றும் பொறியாளர்களின் கடின உழைப்பு மற்றும் திறமையின் வலிமையால் இன்று இந்தியா அணுசக்தி மற்றும் விண்வெளி குழுவில் மரியாதைக்குரிய உறுப்பினராக உள்ளது என்று குடியரசுத் தலைவர் கூறினார். இந்தியா வழங்கிய 'குறைந்த செலவில்' 'உயர் அறிவியல்' எடுத்துக்காட்டு உள்நாட்டிலும் வெளிநாட்டிலும் பாராட்டப்படுகிறது என்று அவர் மேலும் கூறினார். உயர் மட்ட திறனை அடைவதன் மூலம், இந்த பல்கலைக்கழகத்தின் மாணவர்கள் சமூகம், மாநிலம் மற்றும் நாட்டின் முக்கிய முடிவுகளில் பங்கேற்க முடியும் என்று அவர் கூறினார். சவால்களுக்கு மத்தியில் வாய்ப்புகளை உருவாக்குவது வெற்றியை அடைவதற்கான சிறந்த வழியாகும் என்று அவர் மேலும் கூறினார்.
அனைத்து மனிதர்களும் சமம் என்ற அழியாத செய்தியை குரு காசிதாஸ் பரப்பியுள்ளார் என்று குடியரசுத் தலைவர் கூறினார். சுமார் 250 ஆண்டுகளுக்கு முன்பு, அவர் அடித்தட்டு, பிற்படுத்தப்பட்ட மற்றும் பெண்களின் சமத்துவத்திற்காக வாதிட்டார். இந்த லட்சியங்களை பின்பற்றுவதன் மூலம் இளைஞர்கள் ஒரு சிறந்த சமூகத்தை உருவாக்க முடியும் என்று அவர் கூறினார்.
குரு காசிதாஸ் விஸ்வ வித்யாலயாவைச் சுற்றியுள்ள பகுதியில் ஏராளமான பழங்குடிகள் இருப்பதாக குடியரசுத் தலைவர் குறிப்பிட்டார். இயற்கை மீதான உணர்திறன், சமூக வாழ்க்கையில் சமத்துவ உணர்வு மற்றும் பழங்குடி சமூகத்தைச் சேர்ந்த பெண்களின் பங்கேற்பு போன்ற வாழ்க்கை மதிப்புகளை மாணவர்கள் கற்றுக்கொள்ள முடியும் என்று அவர் கூறினார்.
பாதுகாப்பு அமைச்சகம்
கொன்கன் 2021 பயிற்சி
ஐஎன்எஸ் தபார் மற்றும் ஹெச்எம்எஸ் வெஸ்ட்மின்ஸ்டர் இடையே கடந்த ஆகஸ்ட் 16- ஆம் தேதி ஆங்கிலக் கால்வாயில் கொன்கன் 2021 பயிற்சி நடைபெற்றது. இரண்டு கப்பல்களின் ஒருங்கிணைந்த ஹெலிகாப்டர்கள் மற்றும் மின்னணு போர் விமானங்கள் ஆகியவையும் இந்தப் பயிற்சியில் கலந்து கொண்டன. நீர்மூழ்கிக் கப்பல்களை ரகசியமாக தாக்கி அழிப்பது, துப்பாக்கி சுடும் பயிற்சி உள்ளிட்ட பல்வேறு வகையான பயிற்சிகள் மேற்கொள்ளப்பட்டன.
இந்தப் பயிற்சியும், இதற்கு முன்பாக துறைமுகத்தில் நடைபெற்ற பன்முகத் தன்மை நிறைந்த தொழில்சார் நிபுணத்துவம் வாய்ந்த நிகழ்வுகளும், இரு நாட்டு கடற்படைகளின் இயங்குதன்மையை ஒருங்கிணைத்து, நல்லுறவை மேலும் வலுப்படுத்த உதவிகரமாக இருந்தன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1747741
----
(Visitor Counter : 227
பிரதமர் அலுவலகம்
மகாராஷ்டிராவின் நாக்பூரில் பல்வேறு வளர்ச்சித் திட்டங்களின் துவக்க விழாவில் பிரதமரின் உரை
மகாராஷ்டிர ஆளுநர் திரு பகத் சிங் அவர்களே, முதலமைச்சர் திரு ஏக்நாத் ஷிண்டே அவர்களே, நாக்பூரின் சகோதர, சகோதரிகளே!
இந்தியா விடுதலையின் 75 ஆண்டு அமிர்த பெருவிழாவில் ரூ. 75 ஆயிரம் கோடி மதிப்பிலான வளர்ச்சித் திட்டங்களைப் பெறும் மகாராஷ்டிர மாநில மக்களுக்கு எனது மனமார்ந்த வாழ்த்துகள். மகாராஷ்டிராவில் பணியாற்றும் இரட்டை எஞ்சின் அரசின் வேகத்திற்கு இன்றைய நிகழ்வு ஓர் எடுத்துக்காட்டு. நாக்பூருக்கும், மும்பைக்கும் இடையேயான தூரத்தைக் குறைப்பதுடன், ‘சம்ருதி மகாமார்கம்' நவீன இணைப்புகளோடு மகாராஷ்டிராவில் 24 மாவட்டங்களை இணைக்கிறது.
நண்பர்களே,
இன்றைய தினம் மற்றொரு காரணத்திற்காகவும் சிறப்பு வாய்ந்தது. இன்று தொடங்கப்பட்டுள்ள திட்டங்களில் உள்கட்டமைப்பு வளர்ச்சியின் ஒட்டுமொத்த தொலைநோக்குப் பார்வை பிரதிபலிக்கப்படுகிறது. நாட்டிலேயே முதன்முறையாக உள்கட்டமைப்பிற்கு மனித வடிவம் தரும் அரசு, தற்போது செயல்படுகிறது. இத்தகைய மனித உணர்வு கொண்ட உள்கட்டமைப்பு அனைவரது வாழ்விலும் மாற்றத்தை ஏற்படுத்துகிறது. விடுதலையின் அமிர்த காலத்தில் வளர்ந்த இந்தியா என்ற மிகப்பெரிய உறுதிபாட்டோடு நாடு முன்னேறி வருகிறது. வளர்ந்த இந்தியாவை கட்டமைப்பதற்கு நாட்டின் கூட்டு வலிமை மிகவும் அவசியம். “நாட்டின் வளர்ச்சிக்கு, மாநிலங்களின் வளர்ச்சி” என்பது தான் வளர்ந்த இந்தியாவை கட்டமைப்பதற்கான தாரக மந்திரமாகும். வளர்ச்சிக்கு எல்லைகளை நிர்ணயிக்கும் போது வாய்ப்புகளும் குறைகின்றன. ‘அனைவரும் இணைவோம், அனைவரும் உயர்வோம், அனைவரின் நம்பிக்கை, அனைவரின் முயற்சி' என்ற உணர்வை நாம் வலியுறுத்தி வருகிறோம். அதனால்தான் பின்தங்கிய மற்றும் ஒடுக்கப்பட்ட சமூகத்தினரை நாம் ஊக்குவித்து வருகிறோம். சமுதாயத்தின் இந்த பிரிவினருக்கு தான் நமது அரசு முன்னுரிமை அளிக்கிறது.
நண்பர்களே,
மகாராஷ்டிர மக்களுக்கும், நாட்டு மக்களுக்கும் எச்சரிக்கை விடுக்க விரும்புகிறேன். குறுக்கு வழி அரசியல் சம்பந்தமானது அது; அரசியல் லாபத்திற்காக நாட்டின் வளங்களை களவாடுவது; வரி செலுத்துபவர்களின் கடின உழைப்பினால் பெற்ற பணத்தை சூறையாடுவது. இது போன்ற அரசியல் கட்சிகள் குறுக்கு வழிகளைப் பின்பற்றுவதோடு, இத்தகைய அரசியல் தலைவர்கள் தான் ஒவ்வொரு வரி செலுத்துபவரின் மிகப்பெரிய எதிரிகளாவர். இது போன்ற சுயநலமிக்க அரசியல் கட்சிகளையும், அரசியல் தலைவர்களையும் வெளிச்சத்திற்குக் கொண்டு வருமாறு இந்தியாவின் ஒவ்வொரு இளைஞரையும், வரி செலுத்துவோரையும் நான் கேட்டுக்கொள்கிறேன்.
மிக்க நன்றி!
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1882491
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
உள்துறை அமைச்சகம்
குற்ற விவகாரங்களில் பரஸ்பர சட்ட உதவிக்கான ஒப்பந்தத்தில் இந்தியா-மொராக்கோ கையெழுத்து
குற்ற விவகாரங்களில் பரஸ்பர சட்ட உதவி அளிப்பதற்கான ஒப்பந்தம் இந்தியா-மொராக்கோ இடையே இன்று புதுதில்லியில் கையெழுத்தாகியுள்ளது. இந்திய அரசு சார்பில் மத்திய உள்துறை இணையமைச்சர் திரு. கிரண் ரிஜிஜு-வும், மொராக்கோ அரசு சார்பில் அந்நாட்டின் நீதித் துறை அமைச்சர் திரு. முகமது அஜ்ஜாரும் இந்த ஒப்பந்தத்தில் கையெழுத்திட்டுள்ளனர்.
இந்த ஒப்பந்தம், மொராக்கோவுடனான இருதரப்பு ஒத்துழைப்புகளை வலுப்படுத்துவதுடன், குற்றங்களை தடுத்தல், புலனாய்வு மற்றும் வழக்கு தொடர்வது குறித்த விரிவான சட்ட நடைமுறைகளை வழங்கவும் வகை செய்கிறது. அத்துடன், தீவிரவாத செயல்களுக்கு நிதியுதவி எங்கிருந்து கிடைக்கிறது என்பதை கண்டறிந்து, அதனை முடக்கவும் இந்த ஒப்பந்தம் உதவும்.
திட்டமிட்ட குற்றம் மற்றும் பயங்கரவாதத்தால் ஏற்படக்கூடிய அச்சுறுத்தல்களை முறியடிக்க, கூட்டாக பாடுபடுவது என்றும் இரு அமைச்சர்களும் உறுதிபூண்டுள்ளனர்.
ஜல்சக்தி அமைச்சகம்
2024ம் ஆண்டுக்குள் அனைத்து வீடுகளுக்கும் வீடு குடிநீர் குழாய் இணைப்பு திட்டத்தை அடைவதில் சமூக ஈடுபாடு முக்கியம் : ஜல் ஜீவன் திட்ட இயக்குனர் திரு பரத் லால்
2024ம் ஆண்டுக்குள் வீட்டுக்கு வீடு குடிநீர் குழாய் இணைப்பு திட்டத்தை அடைவதில் சமூக ஈடுபாடு முக்கியம் என ஜல் ஜீவன் திட்ட நிர்வாக இயக்குனர் திரு பரத் லால் கூறியுள்ளார்.
கிராமங்களில் பெண்கள் மற்றும் குழந்தைகளின் வாழ்க்கையை எளிதாக்க, ஜல்ஜீவன் திட்டம் கொண்டு வரப்பட்டது. இத்திட்டத்தில் சமூக ஈடுபாட்டின் முக்கியத்துவம் குறித்து ஆலோசிக்க தகவல், கல்வி, மற்றும் தகவல் தொடர்பு ஒரு நாள் தேசிய கருத்தரங்கு நேற்று நடத்தப்பட்டது. இதில் மாநிலங்கள் / யூனியன் பிரதேசங்களைச் சேர்ந்த 70-க்கும் மேற்பட்டோர் கலந்து கொண்டனர்.
இதில் முக்கிய உரையாற்றிய, தேசிய ஜல்ஜீவன் திட்ட இயக்கனர் திரு பரத் லால், திட்டமிடல் அவசியம் குறித்து வலியுறுத்தினார். திட்டமிடல், அமலாக்கம், மேலாண்மை, செயல்பாடு மற்றும் கிராம நீர் ஆதாரங்களின் பராமரிப்பு, தண்ணீர் விநியோகம் ஆகியவற்றில் மக்கள் ஈடுபாட்டின் முக்கியத்துவத்தை புரிந்து கொள்ள வேண்டும்’’ என்றார்.
ஜல் ஜீவன் திட்டத்தின் குஜராத் குடிநீர் மற்றும் கழிவுநீர் மேலாண்மை அமைப்பு மேற்கொண்ட சாதனைகளை அதன் முன்னாள் திட்ட இயக்குனர் திரு ஆர்.கே.சாமா விளக்கினார். இத்திட்டத்தில் பெண்கள் உட்பட அனைத்து தரப்பினரையும் ஈடுபடுத்துவது முக்கியம் என அவர் குறிப்பிட்டார்.
தற்போது 83 மாவட்டங்கள் மற்றும் 1.27 லட்சத்துக்கு மேற்பட்ட கிராமங்களில் ஒவ்வொரு வீட்டுக்கும் குடீநீர் குழாய் இணைப்பு வழங்கப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1780016
ரெயில்வே அமைச்சகம்
ரயில் பாதையில் செல்ஃபி / சாகசம் தவிர்க்குமாறு மத்திய ரயில்வே துறை அமைச்சர் திரு.பியூஷ் கோயல் வேண்டுகோள்
மத்திய ரயில்வே துறை அமைச்சர் திரு.பியூஷ் கோயல், ரயில் பாதைகளில் செல்ஃபி எடுப்பது / சாகசங்களில் ஈடுபடுவது போன்றவற்றை தவிர்க்குமாறு பொதுமக்களிடம் கேட்டுக்கொண்டுள்ளார்.
அமைச்சர் விடுத்துள்ள அறிக்கை வருமாறு :
‘’அன்புள்ள மக்களே…
கடந்த சில தினங்களாக ரயில்வே தண்டவாளங்களில் செல்ஃபி அல்லது சாகசம் செய்த இளைஞர்கள் விபத்தில் சிக்குவதாக பல்வேறு செய்திகளும், வீடியோக்களும் வெளிவருகின்றன. இதுபோன்ற விபத்தைக் கேள்விப்படும்போது மனம் வேதனைப்படுகிறது. நீங்கள் அனைவரும் இந்தியாவின் எதிர்காலம் அதனால் என்னுடைய வேண்டுகோள் என்னவென்றால், ரயில்வே தண்டவாளங்களில் எச்சரிக்கை உணர்வுடன், உயிருக்கு ஆபத்து விளைவிக்கும் செயலில் இருந்து விலகியிருக்க வேண்டும். ரயில்வே இருப்புப் பாதை மற்றும் கிராசிங்குகளைக் கடக்கும்போது விதிகளையும் அறிவிப்புகளையும் கடைப்பிடியுங்கள்.
ஜெய்ஹிந்த்
பியூஷ் கோயல்’’
சிறப்பு சேவைகள் மற்றும் கட்டுரைகள்
இந்திய தர நிர்ணய அமைவனத்தின் " மானக் மந்தன்" - “ஆளில்லா வான்வழி வாகனங்கள்  - விவசாய நோக்கங்களுக்கான ட்ரோன்கள்” கலந்துரையாடல் நிகழ்ச்சி இன்று சென்னையில் நடைபெற்றது
இந்திய தர நிர்ணய அமைவனம்  என்பது இந்திய அரசின் நுகர்வோர் விவகாரங்கள், உணவு மற்றும் பொது விநியோக அமைச்சகத்தின் கீழ் செயல்படும் ஒரு சட்டரீதியான அமைப்பாகும். இது பொருள்களுக்கான தர உரிமம் , மேலாண்மை திட்ட சான்றிதழ், தங்கம் மற்றும் வெள்ளி நகைகள்/கலைப் பொருள்களுக்கான ஹால்மார்க் உரிமம் மற்றும் ஆய்வகச் சேவைகளின் நலன் மற்றும் நுகர்வோர் பாதுகாப்பை நோக்கமாகக் கொண்ட பல்வேறு திட்டங்களை செயல்படுத்துகிறது.
BIS ஒவ்வொரு மாதமும் தொழில்துறையின் நலனுக்காக "மானக் மந்தன்" என்ற தலைப்பில் புதிய தொடர் கலந்துரையாடல் நிகழ்ச்சிகளை ஏற்பாடு செய்யத் தொடங்கியுள்ளது, தொழில்துறை மற்றும் வர்த்தக அமைப்புகள், வர்த்தக சபைகள், தொழில் சங்கங்கள், பொதுத்துறை நிறுவனங்கள் அல்லது அத்தகைய தயாரிப்புகளைப் பயன்படுத்தும் நிறுவனங்கள், அரசுத் துறைகள், ஒழுங்குமுறை அமைப்புகள், ஆய்வகங்கள், சிவில் சமூகக் குழுக்கள் மற்றும் கல்வியாளர்களுக்கு புதிய தரநிலைகளை அறிமுகப்படுத்தவும், உள்ளூர் உற்பத்தியாளர்களுக்கு முக்கியமான திருத்தங்கள் மற்றும் பரவலான புழக்க வரைவுகளைப் பகிரவும் திட்டமிடப்பட்டுள்ளது.
இது சம்பந்தமாக, இந்திய தர நிர்ணய அமைவனம் , சென்னை கிளை அலுவலகம் “IS 17799:2022 - ஆளில்லா வான்வழி வாகனங்கள்  - விவசாய நோக்கங்களுக்கான ட்ரோன்கள்” தொடர்பான , மானக் மந்தனை 28.02.2023 இன்று சென்னையில் நடத்தியது ; விரைவான மற்றும் செலவு குறைந்த விவசாய முறைகளுக்கான தேவை அதிகரித்து வருவதால், விவசாய ட்ரோன் சந்தை எதிர்காலத்தில் கணிசமாக வளரும் என்று எதிர்பார்க்கப்படுகிறது. விவசாயத் துறையில் நிலப் பதிவுகளை டிஜிட்டல் மயமாக்குதல், பயிர்களின் ஆரோக்கியத்தை மதிப்பிடுதல் மற்றும் கண்காணித்தல், உரமிடுதல் மற்றும் உரம் தெளித்தல் பயன்பாடுகள் போன்றவற்றை உள்ளடக்கிய விவசாயத் துறையில் ட்ரோன்கள் பரவலாகப் பயன்படுத்தப்படுகின்றன. இதை மனதில் கொண்டு, வான்வழி வாகனங்கள் பிரிவு குழு, TED 32, உள்நாட்டு இந்திய தரநிலை IS 17799:2022 - ஆளில்லா வான்வழி வாகனங்கள் UAV - விவசாய நோக்கங்களுக்காக ட்ரோன்களை உருவாக்கியுள்ளது. நிகழ்ச்சியில் பல்வேறு துறைகளிலிருந்து முப்பத்திஐந்திற்கும் மேற்பட்டவர்கள் கலந்து கொண்டனர்.
நிகழ்ச்சியின் முதன்மை விருந்தினராக டாக்டர்.பி.ஸ்ரீதர், வேளாண்மைப் பேராசிரியர், கிருஷி அறிவியல் கேந்திரா, தமிழ்நாடு வேளாண்மைப் பல்கலைக்கழகம், திண்டிவனம், விழுப்புரம் கலந்து கொண்டு அமர்வைத் தொடங்கி வைத்து உரையாற்றினார். ஸ்ரீ கௌதம், விஞ்ஞானி-டி நிகழ்ச்சியின் நோக்கங்களை விளக்கினார் . ஸ்ரீ கௌதம், விஞ்ஞானி-டி மற்றும் ஸ்ரீ ஸ்ரீஜித் மோகன், விஞ்ஞானி-டி, பிஐஎஸ் ஆகியோர் தொழில்நுட்ப அமர்வுகளை நடத்தினர்.. நன்றியுரையுடன் மானக் மந்தன் நிகழ்ச்சி நிறைவடைந்தது.
பாதுகாப்பு அமைச்சகம்
ரிம்பாக் துறைமுக ஒத்திகையில் இந்திய கடற்படையின் ஐஎன்எஸ் சாத்புரா மற்றும் பி-81 பங்கேற்பு
பசிபிக் வளைய போர்ப்பயிற்சி ஒத்திகையான ரிம்பாக்கில்  உலகின் மிகப் பெரிய பன்னாட்டு கடற்படை ஒத்திகையில் பங்கேற்பதற்காக, இந்திய கடற்படையின் முற்றிலும் உள்நாட்டிலேயே வடிவமைத்துத் தயாரிக்கப்பட்ட ஐஎன்எஸ் சாத்புரா போர்க்கப்பலும், பி-81 எல்ஆர்எம்ஆர்ஏஎஸ்டபிள்யூ விமானமும், ஹவாய் தீவின் பேர்ல் ஹார்பர் துறைமுகத்திற்கு சென்றுள்ளன. இதில் சாத்புரா கப்பல் 27 ஜூன் 2022 அன்று ஹவாயை சென்றடைந்த நிலையில், பி-81 விமானம் 2 ஜூலை 2022 அன்று சென்றடைந்தது. துறைமுக வளாகத்தில் நடைபெறும் இந்த ஒத்திகையின் ஒரு பகுதியாக, கருத்தரங்குகள், திட்டமிடல், விவாதங்கள் மற்றும் விளையாட்டுப் போட்டிகள் நடத்தப்படுகிறது. இந்த ஒத்திகையில் பங்கேற்றுள்ள கடற்படை வீரர்கள், வரலாற்றுச் சிறப்புமிக்க அருங்காட்சியக கப்பலான யுஎஸ்எஸ் மிசோரியை பார்வையிட்டதுடன் இரண்டாம் உலகப் போரின் போது உயிர்நீத்த வீரர்களுக்கு, யுஎஸ்எஸ் அரிசோனா நினைவிடத்தில் அஞ்சலி செலுத்தினர்.
ஆறு வார காலம் நடைபெறும் இந்தப் போர் பயிற்சியில் ஐஎன்எஸ் சாத்புரா மற்றும் ஒரு பி-81 கடலோர ரோந்து விமானமும் பங்கேற்றுள்ளன. நட்பு நாட்டு கடற்படைகளிடையே, செயல்பாட்டுத் திறனை மேம்படுத்தும் நோக்கில், இந்தப் போர்ப்பயிற்சிக்கு ஏற்பாடு செய்யப்பட்டுள்ளது. மொத்தம் 28 நாடுகளைச் சேர்ந்த 38 போர்க்கப்பல்கள், 9 நாடுகளின் தரைப்படையினர், 31 ஆளில்லா சாதனங்கள், 170 விமானங்கள் மற்றும் 25 ஆயிரத்துக்கும் மேற்பட்ட வீரர்கள் இதில் பங்கேற்றுள்னனர். கடல் ஒத்திகை ஜூலை 12ம் தேதி தொடங்கவுள்ள நிலையில், ஆகஸ்ட் 4-ம் தேதி பயிற்சி நிறைவு நிகழ்ச்சி நடைபெற உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1839384
தொலைதொடர்பு மற்றும் தகவல் தொழில்நுட்ப அமைச்சகம்
12வது ஏஜிஸ் கிரகாம் பெல் விருதுகள்: புதுமையான தொலை தொடர்பு தீர்வுகளை உருவாக்கியதற்காக 3 விருதுகளை பெற்றது சி-டாட் நிறுவனம்
மத்திய அரசின் முன்னணி தொலைதொடர்பு ஆராய்ச்சி மற்றும் மேம்பாட்டு மையமான, டெலிமேட்டிக்ஸ் மேம்பாட்டு மையம், இன்று காணொலி மூலம் நடந்த 12வது ஏஜிஸ் கிரஹாம் பெல் விருதுகள் விழாவில், 3 விருதுகளை வென்றது. பல்வேறு பிரிவுகளில் புதுமையான தொலை தொடர்பு தீர்வுகளை உள்நாட்டில் உருவாக்கியதற்காக இந்த விருதுகள் வழங்கப்பட்டன. கீழ்கண்ட 3 பிரிவுகளிலும், முதன்மை வெற்றியாளராக சி-டாட் நிறுவனம் அறிவிக்கப்ப்டடது.
1. பேரிடர் மேலாண்மைக்கான உள்நாட்டு முன்னெச்சரிக்கை தளம் மற்றும் சமூக நலனுக்கான தொழில்நுட்ப பிரிவில், பொது எச்சரிக்கை நெறிமுறை அடிப்படையிலான தயார் நிலை. இந்த பிரிவின் கீழ் உருவாக்கப்பட்ட புதுமையான கருவி, சம்பந்தப்பட்ட இடங்களில் ஏற்படுக்கூடிய பேரிடர் எச்சரிக்கைகளை அந்தந்த பகுதியில் உள்ள மக்களுக்கு செல்போன்,டி.வி. ரேடியோ, ரயில்வே அறிவிப்பு மூலம் வட்டார மொழியில் வழங்கும். கடலோர பகுதிகளில் எச்சரிக்கை ஒலியையும் எழுப்பும். இதன் மூலம் உயிரிழப்பு, பொருள் சேதம் குறிப்பிடத்தக்க வகையில் குறையும். சி-டாட் நிறுவனத்தின் இந்த குறைந்த செலவிலான தீர்வு, தேசிய பேரிடர் மேலாண்மை ஆணையத்தின் ஒருங்கிணைந்த எச்சரிக்கை கருவி திட்டத்தில் வெற்றிகரமாக சேர்க்கப்பட்டுள்ளது. இந்த தளம் கோவிட்-19 மற்றும் நிசர்கா, அம்பான், தவுக்தே மற்றும் யாஸ் புயல் சமயங்களிலும் திறம்பட பயன்படுத்தப்பட்டது. இந்த தளம் மூலம் மக்களுக்கு 350 கோடி எஸ்எம்எஸ் தகவல்கள் அனுப்பப்பட்டன என்பது குறிப்பிடத்தக்கது.
2. சி-டாட் சம்வாத் - இது பாதுகாப்பான தகவல் மற்றும் அழைப்புக்கான ஒருங்கிணைந்த தளம். முடக்க கால மேலாண்மையில் புத்தாக்கம் என்ற பிரிவில், இந்த தீர்வு வெற்றி பெற்றதாக அறிவிக்கப்பட்டது. சி-டாட் சம்வாத் கருவி, தகவல், குரல் மற்றும் வீடியோ அழைப்புகள், காணொலி காட்சி ஆகியவற்றை பாதுகாப்பான விதத்தில் வழங்குகிறது.
3. சி- டாட் தனிமைபடுத்துதல் எச்சரிக்கை கருவியும் , கோவிட்-19 தடுப்பு நடவடிக்கை பிரிவில் முதல் பரிசை வென்றது. கோவிட் பாதிப்புக்கு உள்ளாகி தனிமை படுத்தப்பட்ட நபர்களை திறம்பட கண்காணிக்க சி- டாட் தனிமைபடுத்துதல் எச்சரிக்கை கருவி விரிவான தீர்வாக உள்ளது. ஜியோ-பென்சிங் வசதி மூலம் தனிமை படுத்தல் விதிமுறைகளை மீறுபவர்களை கண்டறிய முடியும். ஸ்மார்ட் போன் மற்றும் சாதாரண செல்போன் பயன்படுத்துபவர்களையும் இந்த கருவியால் கண்காணிக்க முடியும்.
சி-டாட் நிறுவனத்தின் செயல் இயக்குனர் டாக்டர் ராஜ்குமார் உபாத்யாய் உட்பட, நிர்வாகிகள் பலர் இந்நிகழ்ச்சியில் பங்கேற்றனர். மாண்பு மிகு பிரதமரின் தற்சார்பு இந்தியா தொலைநோக்கை நனவாக்க, புதுமை கண்டுபிடிப்புகளை உருவாக்கிய இளம் பொறியாளர்கள் மறறும் சி-டா் நிறுவனத்தின் தொழில்நுட்ப தலைவர்களன் முயற்சிகளை டாக்டர் ராஜ்குமார் உபாத்யாய் பாராட்டினார்.
மேலும் விவரங்களுக்கு இந்த ஆங்கில செய்தி குறிப்பை காணவும்:
https://pib.gov.in/PressReleseDetail.aspx?PRID=1801147